b'\n_START_ARTICLE_\nAllianz f\xc3\xbcr Deutschland\n_START_PARAGRAPH_\nAllianz f\xc3\xbcr Deutschland (\xc2\xaballiansen for Tyskland\xc2\xbb) var et borgerlig valgforbund ved det f\xc3\xb8rste og siste frie valget til Folkekammeret i DDR den 18. mars 1990. Alliansen ble dannet 5. februar samme \xc3\xa5r og bestod av CDU i DDR, Deutsche Soziale Union og Demokratischer Aufbruch._NEWLINE_CDU i Vest-Tyskland under Helmut Kohls ledelse spilte en vesentlig rolle i opprettelsen av dette valgforbundet i DDR. Det gikk inn for en rask tysk gjenforening og gjenopprettelse av de gamle delstatene._NEWLINE_Ved valget oppn\xc3\xa5dde alliansen 48,15\xc2\xa0% av stemmene (CDU 40,9%, DSU 6,3%, DA 0,9\xc2\xa0%) og 192 av 400 mandater. Ettersom DDR ikke hadde noen sperregrense fikk alliansen likevel ikke et absolutt flertall, og valgte derfor inng\xc3\xa5 et samarbeid med de liberale (BFD) og SPD. Alliansens toppkandidat, Lothar de Maizi\xc3\xa8re, ble DDRs f\xc3\xb8rste og eneste demokratisk utpekte statsminister. Med den tyske gjenforening den 3. oktober 1990 oppl\xc3\xb8ste alliansen seg.'